Соломон Паси : Америка въздъхва , светът си отдъхва Щатите никога не са били толкова разделени , а светът никога не е бил толкова много без посока , твърди бившият министър Америка въздъхва , светът си отдъхва , никога в историята на САЩ , поне след Втората световна война , американците не са се радвали толкова на провала на един човек . Така започна коментара си в ефира на bTV за победата на Джо Байдън на президентските избори в САЩ Соломон Паси . По традиция американският президент беше лидер на свободния свят , а досега свободният свят нямаше този свой лидер , каза още той . Избраният за 46 - и президент на Съединените щати събра за себе си повече гласове , отколкото всеки друг президент досега , припомни бившият външен министър . За първи път в историята на щатите и жена ще e вицепрезидент . По думите на Паси обаче Тръмп имаше и позитивна политика . „ В Близкия изток той успя да постигне мир между Израел , Бахрейн , Обединените арабски емирства и Судан . Това е колосален напредък , за който демократическото управление на Обама не можеше и да мисли . Той ще прати жена на Луната , възстановява американското присъствие в Космоса , цялата политика с 5 G и рисковете , които идват от Китай , са добро наследство за Байдън , демократите нямаха смелостта да подхванат тази политика “ , каза още бившият външен министър . Но Америка беше разделена с Тръмп , смята още Паси и посочи , че Байдън влиза в ролята на обединител – вежлив , предсказуем човек , което за политиката е добре . „ Тръмп беше против световните организации , а Байдън ще върне Америка в системната игра . Той беше водещ сенатор по ратификацията на членството ни в НАТО “ , обясни още бившият външен министър . Паси изтъкна , че именно това е бил един от основните негативи на Тръмп - той е екстремно несистематичен играч . „ Понякога е добре във Вашингтон да влезе човек , извън т . нар . американска номенклатура , но сега това нещо беше докарано до екстремалност " , уточни дипломатът . Относно отражението на изборите в България , Паси посочи , че политиката на САЩ спрямо страната ни зависи главно от нас , но като цяло е позитивна и евоюлира . „ Няма много голямо значение за България , дали републиканци или демократи са на власт . Това е важно за Европейския съюз . Така или иначе спрямо енергийните проекти на България не трябва да очакваме много голяма промяна . Това е по - скоро американски консенсус , отколкото импровизация на един или друг американски президент " , обясни Соломон Паси . Той призова президента и премиера да поканят 46 - тия американски президент на визита у нас догодина по повод инициативата " Три морета " . Бившият външен министър подчерта , че повече от 14 години в България не е имало визита на американски президент .